b'\n_START_ARTICLE_\nBanaanik\xc3\xa4rp\xc3\xa4nen\n_START_SECTION_\nUlkon\xc3\xa4k\xc3\xb6\n_START_PARAGRAPH_\nBanaanik\xc3\xa4rp\xc3\xa4nen on kellanruskea, raidallinen ja punasilm\xc3\xa4inen pieni k\xc3\xa4rp\xc3\xa4nen. Banaanik\xc3\xa4rp\xc3\xa4nen on sukupuolidimorfinen laji, eli sen koiraan ja naaraan ulkon\xc3\xa4\xc3\xb6t poikkeavat toisistaan. Naaraat ovat noin 2,5 millimetri\xc3\xa4 pitki\xc3\xa4, ja koiraat ovat hieman t\xc3\xa4t\xc3\xa4 pienempi\xc3\xa4. Sukupuolten v\xc3\xa4lisi\xc3\xa4 muita eroja ovat esimerkiksi koiraan per\xc3\xa4aukon ja sukupuolielimien ymp\xc3\xa4rill\xc3\xa4 olevat piikkim\xc3\xa4iset karvat ja koiraan ensimm\xc3\xa4isess\xc3\xa4 raajaparissa sijaitsevat sukaskimput (engl. sex combs), jotka puuttuvat naaraalta. Koiraan takaruumis on kapeampi, sen k\xc3\xa4rki tummempi eiv\xc3\xa4tk\xc3\xa4 takaruumiin alapuoliset sukupuolielimet ole yht\xc3\xa4 selv\xc3\xa4sti n\xc3\xa4kyvill\xc3\xa4 koirailla kuin naarailla.\n_START_SECTION_\nMutanttikannat\n_START_PARAGRAPH_\nBanaanik\xc3\xa4rp\xc3\xa4sest\xc3\xa4 on eristetty laboratoriossa tuhansia erilaisia mutanttikantoja, joiden ulkon\xc3\xa4k\xc3\xb6 saattaa poiketa huomattavasti villityypist\xc3\xa4. Esimerkiksi white (w) -mutantin silm\xc3\xa4t ovat valkoiset ja forked (f) -mutantin selk\xc3\xa4puolen karvat ovat koukkup\xc3\xa4isi\xc3\xa4. Mutaatioiden seuraukset voivat olla my\xc3\xb6s huomattavasti dramaattisempia. Esimerkiksi wingless (wg) -mutantit ovat kokonaan siivett\xc3\xb6mi\xc3\xa4. Listaa kaikista tunnetuista ja tutkimuslaitoksissa yll\xc3\xa4pidetyist\xc3\xa4 Drosophilan mutanttikannoista yll\xc3\xa4pidet\xc3\xa4\xc3\xa4n FlyBase:ssa, jonka kautta tutkijat voivat my\xc3\xb6s ottaa yhteytt\xc3\xa4 toisiin laboratorioihin tai kantakeskuksiin tilatakseen itselleen erilaisten mutanttikantojen yksil\xc3\xb6it\xc3\xa4.\n_START_SECTION_\nElinkierto\n_START_PARAGRAPH_\nBanaanik\xc3\xa4rp\xc3\xa4sen elinkierron pituus vaihtelee l\xc3\xa4mp\xc3\xb6tilan mukaan kuten kaikilla vaihtol\xc3\xa4mp\xc3\xb6isill\xc3\xa4 eli\xc3\xb6ill\xc3\xa4. Elinkierto on lyhimmill\xc3\xa4\xc3\xa4n 28\xc2\xa0\xc2\xb0C:ssa, jolloin k\xc3\xa4rp\xc3\xa4sen kehitys munasta aikuiseksi vie seitsem\xc3\xa4n p\xc3\xa4iv\xc3\xa4\xc3\xa4. T\xc3\xa4t\xc3\xa4 korkeammissa l\xc3\xa4mp\xc3\xb6tiloissa kehitys hidastuu korkeamman l\xc3\xa4mp\xc3\xb6tilan aiheuttaman fysiologisen stressin vuoksi; esimerkiksi 30\xc2\xa0\xc2\xb0C:ssa kehitys kest\xc3\xa4\xc3\xa4 11 p\xc3\xa4iv\xc3\xa4\xc3\xa4. Ihanteellisissa olosuhteissa, 25\xc2\xa0\xc2\xb0C:ssa, kehitys vie 8,5 p\xc3\xa4iv\xc3\xa4\xc3\xa4. T\xc3\xa4t\xc3\xa4 alemmissa l\xc3\xa4mp\xc3\xb6tiloissa kehitys hidastuu: 18\xc2\xa0\xc2\xb0C:ssa kuluu 19 p\xc3\xa4iv\xc3\xa4\xc3\xa4 ja 12\xc2\xa0\xc2\xb0C:ssa kuluu yli 50 p\xc3\xa4iv\xc3\xa4\xc3\xa4. Jos k\xc3\xa4rp\xc3\xa4si\xc3\xa4 on samassa paikassa paljon, hidastaa se k\xc3\xa4rp\xc3\xa4sten kehityst\xc3\xa4. Ne my\xc3\xb6s j\xc3\xa4\xc3\xa4v\xc3\xa4t kooltaan pienemmiksi._NEWLINE_Naaraat laskevat suurin piirtein 400 munaa sopivalle alustalle noin viisi kappaletta kerrallaan. Kooltaan 0,5 mm:n mittaiset munat kuoriutuvat 12\xe2\x80\x9315 tunnin kuluttua (25\xc2\xa0\xc2\xb0C:ssa) ensimm\xc3\xa4isen toukkavaiheen toukiksi. Toukat kasvavat noin nelj\xc3\xa4 p\xc3\xa4iv\xc3\xa4\xc3\xa4, luoden nahkansa kaksi kertaa noin 24 ja 48 tunnin kuluttua kuoriutumisesta. Ensimm\xc3\xa4isen nahanluonnin j\xc3\xa4lkeen toukkia kutsutaan toisen toukkavaiheen toukiksi, ja kolmas toukkavaihe alkaa toisen nahanluonnin j\xc3\xa4lkeen. T\xc3\xa4m\xc3\xa4n j\xc3\xa4lkeinen kotelovaihe ja metamorfoosi kest\xc3\xa4v\xc3\xa4t nelj\xc3\xa4 p\xc3\xa4iv\xc3\xa4\xc3\xa4, jonka kuluttua aikuiset kuoriutuvat. Naaraat ovat parittelukypsi\xc3\xa4 noin 8\xe2\x80\x9312 tunnin kuluttua kuoriutumisesta. Aikuinen banaanik\xc3\xa4rp\xc3\xa4nen el\xc3\xa4\xc3\xa4 noin 30 p\xc3\xa4iv\xc3\xa4\xc3\xa4.\n_START_SECTION_\nYksil\xc3\xb6nkehitys ja alkionkehitys\n_START_PARAGRAPH_\nBanaanik\xc3\xa4rp\xc3\xa4sen alkionkehityst\xc3\xa4 eli embryogeneesi\xc3\xa4 on tutkittu eritt\xc3\xa4in paljon, ja varhaisen alkion kehityst\xc3\xa4 s\xc3\xa4\xc3\xa4telev\xc3\xa4 geeniverkosto on yksi parhaiten tunnetuista s\xc3\xa4\xc3\xa4telyverkostoista. Suosion taustalla ovat olleet samat ominaisuudet, jotka ovat tehneet banaanik\xc3\xa4rp\xc3\xa4sest\xc3\xa4 genetiikan malliorganismin. Banaanik\xc3\xa4rp\xc3\xa4sen alkionkehitys eroaa tosin muiden malliorganismien kehityksest\xc3\xa4. Sen vakoutuminen nimitt\xc3\xa4in tapahtuu syncytiumissa, joka on useissa tumanjakautumisissa ilman solunjakautumista syntynyt monitumainen solu. Oogeneesin aikana rengaskanaviksi (engl. ring canals) kutsutut solulimasillat yhdist\xc3\xa4v\xc3\xa4t muodostuvan oosyytin sy\xc3\xb6tt\xc3\xb6soluihin, joista kulkeutuu oosyyttiin ravinteita ja kehityst\xc3\xa4 s\xc3\xa4\xc3\xa4televi\xc3\xa4 molekyylej\xc3\xa4._NEWLINE_Oosyytist\xc3\xa4 kehittyv\xc3\xa4n munasolun hedelm\xc3\xb6ityksen j\xc3\xa4lkeen varhainen alkio k\xc3\xa4y l\xc3\xa4pi useita DNA:n monistumiskertoja, mutta vain muutamia tumanjakautumisia. Vasta my\xc3\xb6hemmiss\xc3\xa4 kehityksen vaiheissa alkion solut eroavat erillisiksi soluiksi. Koska DNA:n monistuminen eli replikaatio varhaisessa alkiossa on niin nopeaa, ei solusykliss\xc3\xa4 ole juurikaan tarkastuspisteit\xc3\xa4 (engl. checkpoints) est\xc3\xa4m\xc3\xa4ss\xc3\xa4 virheellisten solujen muodostumista. Sen vuoksi syntyneet virheelliset solut vaeltavat alkion ruskuaispussiin, joka ei muodosta aikuisen k\xc3\xa4rp\xc3\xa4sen rakenteita. Alkio k\xc3\xa4y kehityksens\xc3\xa4 aikana l\xc3\xa4pi useita vaiheita, jotka ovat eritt\xc3\xa4in hyvin tunnettuja, kunnes se lopulta kuoriutuu ensimm\xc3\xa4isen toukkavaiheen toukkana._NEWLINE_Toukan kehityksen aikana imaginaalilevyin\xc3\xa4 (engl. imaginal discs) tunnetut kudokset kasvavat toukan sis\xc3\xa4ll\xc3\xa4. Imaginaalilevyt muodostavat kehittyess\xc3\xa4\xc3\xa4n suurimman osan aikuisen k\xc3\xa4rp\xc3\xa4sen rakenteista, kuten p\xc3\xa4\xc3\xa4n, jalat, siivet ja sukupuolielimet. Niiden solut erkanevat muista solulinjoista jo alkionkehityksen aikana ja niiden jakautuminen jatkuu my\xc3\xb6s toukkavaiheiden aikana, toisin kuin useimpien muiden toukan solukkojen. Kotelovaiheen aikana imaginaalilevyjen kudokset l\xc3\xa4pik\xc3\xa4yv\xc3\xa4t monia voimakkaita muutoksia, jotta ne voivat muodostaa aikuisen k\xc3\xa4rp\xc3\xa4sen rakenteita.\n_START_SECTION_\nElinymp\xc3\xa4rist\xc3\xb6 ja ravinto\n_START_PARAGRAPH_\nBanaanik\xc3\xa4rp\xc3\xa4nen on kosmopoliitti laji, joka on levinnyt kaikkialle maailmaan. Sit\xc3\xa4 tavataan luonnossa my\xc3\xb6s Suomessa. Laji ei kuitenkaan pysty talvehtimaan Suomessa muutamien muiden suvun lajien tavoin, vaan kanta on riippuvainen Baltian maista saapuvista ja osin my\xc3\xb6s kauppojen hedelmien mukana tulevista yksil\xc3\xb6ist\xc3\xa4. Sen sijaan esimerkiksi l\xc3\xa4hisukuinen D. littoralis pystyy selvi\xc3\xa4m\xc3\xa4\xc3\xa4n talven yli jopa pohjoisimmassa Suomessa. Yhteens\xc3\xa4 luonnonvaraisia Drosophila-k\xc3\xa4rp\xc3\xa4si\xc3\xa4 Suomessa tavataan noin 30 lajia. D. melanogasterin luonnonkanta on runsaimmillaan loppukes\xc3\xa4st\xc3\xa4, jolloin k\xc3\xa4rp\xc3\xa4si\xc3\xa4 etsiytyy ihmiskoteihin. Banaanik\xc3\xa4rp\xc3\xa4set, kuten muutkin mahlak\xc3\xa4rp\xc3\xa4set, viihtyv\xc3\xa4t kosteissa ja varjoisissa paikoissa. Ne ovat aktiivisimmin liikkeell\xc3\xa4 p\xc3\xa4\xc3\xa4asiassa illalla._NEWLINE_Ravinnokseen mahlak\xc3\xa4rp\xc3\xa4slajit imev\xc3\xa4t k\xc3\xa4ymistilassa olevia nesteit\xc3\xa4, esimerkiksi sokeripitoisia hedelmi\xc3\xa4 ja puiden mahlaa. Toukat el\xc3\xa4v\xc3\xa4t mahlassa, sieniss\xc3\xa4, maahan pudonneissa marjoissa ja pilaantuneissa hedelmiss\xc3\xa4 sy\xc3\xb6den niiden nesteit\xc3\xa4 sek\xc3\xa4 erityisesti niiss\xc3\xa4 kasvavia hiivoja ja muita mikro-organismeja. Banaanik\xc3\xa4rp\xc3\xa4nen pystyy tunnistamaan makean ja kitker\xc3\xa4n maun, mutta ei esimerkiksi chilipippurille tyypillist\xc3\xa4 polttavaa kapsaisiinia.\n_START_SECTION_\nKosiok\xc3\xa4ytt\xc3\xa4ytyminen ja parittelu\n_START_PARAGRAPH_\nBanaanik\xc3\xa4rp\xc3\xa4set pyrkiv\xc3\xa4t parittelemaan mahdollisimman pian kuoriutumisensa j\xc3\xa4lkeen. Naaraat ovat halukkaita paritteluun jo 8\xe2\x80\x9312 tuntia kuoriutumisesta. Sit\xc3\xa4 nuorempia, parittelemattomia naaraita kutsutaan usein virgiineiksi naaraiksi. Banaanik\xc3\xa4rp\xc3\xa4skoiraan kosiok\xc3\xa4ytt\xc3\xa4ytyminen muodostuu viiden toiminnon sarjasta, jonka se suorittaa houkutellakseen naaraita parittelemaan kanssaan. Ensin koiraat suoristavat itsens\xc3\xa4 ja v\xc3\xa4risytt\xc3\xa4v\xc3\xa4t siipi\xc3\xa4\xc3\xa4n kosio\xc3\xa4\xc3\xa4nen muodostamiseksi. Pian sen j\xc3\xa4lkeen koiras siirtyy matalana naaraan takaruumiin taakse ja alkaa kosketella naaraan genitaaleja jaloillaan ja imuk\xc3\xa4rs\xc3\xa4ll\xc3\xa4\xc3\xa4n. Lopulta koiras k\xc3\xa4yrist\xc3\xa4\xc3\xa4 takaruumistaan ja yritt\xc3\xa4\xc3\xa4 parittelua. Naaras voi torjua koiraan joko siirtym\xc3\xa4ll\xc3\xa4 kauemmas tai ty\xc3\xb6nt\xc3\xa4m\xc3\xa4ll\xc3\xa4 munanasettimensa ulos. Onnistunut parittelu kest\xc3\xa4\xc3\xa4 10 minuuttia, jonka aikana koiras siirt\xc3\xa4\xc3\xa4 satoja siitti\xc3\xb6it\xc3\xa4 naaraaseen. Naaras pystyy s\xc3\xa4il\xc3\xb6m\xc3\xa4\xc3\xa4n spermaa, joka voi joutua siten my\xc3\xb6s kilpailemaan munasolujen hedelm\xc3\xb6ityksest\xc3\xa4 muiden koiraiden siitti\xc3\xb6iden kanssa.\n_START_SECTION_\nLento\n_START_PARAGRAPH_\nBanaanik\xc3\xa4rp\xc3\xa4nen on useimpien k\xc3\xa4rp\xc3\xa4slajien tavoin eritt\xc3\xa4in taitava lent\xc3\xa4j\xc3\xa4. Sen siivet pystyv\xc3\xa4t ly\xc3\xb6m\xc3\xa4\xc3\xa4n jopa 220 kertaa sekunnissa. Lent\xc3\xa4v\xc3\xa4 banaanik\xc3\xa4rp\xc3\xa4nen on my\xc3\xb6s hyvin ketter\xc3\xa4, sill\xc3\xa4 se voi muuttaa lentosuuntaansa yhdeks\xc3\xa4nkymment\xc3\xa4 astetta jopa alle viidess\xc3\xa4kymmeness\xc3\xa4 millisekunnissa. Banaanik\xc3\xa4rp\xc3\xa4sell\xc3\xa4, kuten todenn\xc3\xa4k\xc3\xb6isesti monilla muillakin k\xc3\xa4rp\xc3\xa4sill\xc3\xa4, n\xc3\xa4k\xc3\xb6hermot ovat my\xc3\xb6s suoraan yhteydess\xc3\xa4 siipilihaksiin. T\xc3\xa4m\xc3\xa4 mahdollistaa k\xc3\xa4rp\xc3\xa4sen eritt\xc3\xa4in nopean reagoinnin liikkeeseen, jopa ilman aivojen v\xc3\xa4liintuloa.\n_START_SECTION_\nN\xc3\xa4k\xc3\xb6aisti\n_START_PARAGRAPH_\nBanaanik\xc3\xa4rp\xc3\xa4sen kehittynein aisti on n\xc3\xa4k\xc3\xb6. Noin kahta kolmasosaa banaanik\xc3\xa4rp\xc3\xa4sen aivoista, yhteens\xc3\xa4 noin 200\xc2\xa0000 neuronia, k\xc3\xa4ytet\xc3\xa4\xc3\xa4n pelk\xc3\xa4st\xc3\xa4\xc3\xa4n n\xc3\xa4k\xc3\xb6aistimusten tulkitsemiseen. Vaikka banaanik\xc3\xa4rp\xc3\xa4sen tilan hahmottamiskyky on huomattavasti huonompi kuin ihmisill\xc3\xa4, n\xc3\xa4k\xc3\xb6aistimusten k\xc3\xa4sittelyn nopeus (ajallinen resoluutio) on noin kymmenen kertaa ihmist\xc3\xa4 nopeampi. T\xc3\xa4m\xc3\xa4 yhdess\xc3\xa4 lentolihasten ja silmien suoran yhteyden kanssa mahdollistaa petojen tehokkaamman v\xc3\xa4ltt\xc3\xa4misen ja paremman lennon hallinnan._NEWLINE_Banaanik\xc3\xa4rp\xc3\xa4sen eritt\xc3\xa4in hyvin kehittyneet verkkosilm\xc3\xa4t koostuvat 800 pienemm\xc3\xa4st\xc3\xa4 silm\xc3\xa4yksik\xc3\xb6st\xc3\xa4, ommatidista. Jokainen ommatidi koostuu kahdeksasta valoreseptorisolusta (nimetty R1\xe2\x80\x938), niiden tukisoluista, pigmenttisoluista ja verkkokalvosta. Silmien normaali voimakkaan punainen v\xc3\xa4ri johtuu pigmenttisoluista, jotka imev\xc3\xa4t ylim\xc3\xa4\xc3\xa4r\xc3\xa4isen sinisen p\xc3\xa4iv\xc3\xa4nvalon ja siten est\xc3\xa4v\xc3\xa4t k\xc3\xa4rp\xc3\xa4st\xc3\xa4 sokaistumasta kirkkaassakaan auringonpaisteessa.\n_START_SECTION_\nKromosomisto\n_START_PARAGRAPH_\nBanaanik\xc3\xa4rp\xc3\xa4sen kromosomisto on pieni: sen diploidinen kromosomiluku 2n = 8. Kromosomipareista kolme on autosomeja ja yksi on sukupuolikromosomipari (X ja Y). Historiallisista syist\xc3\xa4 banaanik\xc3\xa4rp\xc3\xa4sen X-kromosomia merkit\xc3\xa4\xc3\xa4n usein numerolla 1, ja autosomit ovat kromosomit 2\xe2\x80\x934. Nelj\xc3\xa4s kromosomi j\xc3\xa4tet\xc3\xa4\xc3\xa4n usein huomiotta sen pienen koon takia, sill\xc3\xa4 siin\xc3\xa4 on geenej\xc3\xa4 sis\xc3\xa4lt\xc3\xa4v\xc3\xa4\xc3\xa4 eukromatiinia vain noin miljoona em\xc3\xa4sparia. Geenej\xc3\xa4 nelj\xc3\xa4nness\xc3\xa4 kromosomissa on alle sata. K\xc3\xa4rp\xc3\xa4sen sukupuoli m\xc3\xa4\xc3\xa4r\xc3\xa4ytyy X-kromosomien ja autosomien suhteen perusteella, eik\xc3\xa4 Y-kromosomilla ole siihen vaikutusta toisin kuin esimerkiksi ihmisell\xc3\xa4. Jos siis X-kromosomeja on yksi, X-kromosomien ja autosomien suhde on 1:6, jolloin syntyy koiras. Jos X-kromosomeja on kaksi, suhde on 2:6, jolloin syntyy naaras. Banaanik\xc3\xa4rp\xc3\xa4sen Y-kromosomi on my\xc3\xb6s l\xc3\xa4hes kokonaan heterokromatiinia.\n_START_SECTION_\nGenomin koko\n_START_PARAGRAPH_\nDrosophilan genomi on noin 180 miljoonan em\xc3\xa4sparin (Mb) suuruinen. Genomista kolmasosa on heterokromatiinia ja loput noin 120 Mb eukromatiinia. Vaikuttaa silt\xc3\xa4, ett\xc3\xa4 noin 60 prosenttia k\xc3\xa4rp\xc3\xa4sen genomista ei sis\xc3\xa4ll\xc3\xa4 proteiineja koodaavia geenej\xc3\xa4. T\xc3\xa4ll\xc3\xa4 hetkell\xc3\xa4 genomin arvioidaan sis\xc3\xa4lt\xc3\xa4v\xc3\xa4n 14 601 geeni\xc3\xa4. Koko genomi on sekvensoitu vuonna 2000, ja suurin osa siit\xc3\xa4 on sen j\xc3\xa4lkeen my\xc3\xb6s varustettu selityksin eri alueiden biologisesta toiminnasta (engl. annotated). Geneettisesti banaanik\xc3\xa4rp\xc3\xa4nen on noin 60-70 -prosenttisesti ihmisen kaltainen, ja vajaalle 3000 banaanik\xc3\xa4rp\xc3\xa4sen geenille on l\xc3\xb6ydett\xc3\xa4viss\xc3\xa4 todenn\xc3\xa4k\xc3\xb6isesti samaa alkuper\xc3\xa4\xc3\xa4 oleva vastingeeni ihmisest\xc3\xa4. Noin 77 prosentille ihmisen geeneist\xc3\xa4, joiden mutaatioiden tiedet\xc3\xa4\xc3\xa4n olevan jonkin sairauden syyn\xc3\xa4, on l\xc3\xb6ydett\xc3\xa4viss\xc3\xa4 homologinen vastine banaanik\xc3\xa4rp\xc3\xa4sen genomista. Siten banaanik\xc3\xa4rp\xc3\xa4st\xc3\xa4 voidaan k\xc3\xa4ytt\xc3\xa4\xc3\xa4 vertailevassa genomiikassa my\xc3\xb6s ihmisen ja muiden nis\xc3\xa4kk\xc3\xa4iden geenitoiminnan tutkimiseen.\n_START_SECTION_\nGeenien merkint\xc3\xa4tapa\n_START_PARAGRAPH_\nBanaanik\xc3\xa4rp\xc3\xa4sen geenien, mutaatioiden ja eri kantojen merkint\xc3\xa4 on hyvin tarkkaan m\xc3\xa4\xc3\xa4ritelty\xc3\xa4. Nime\xc3\xa4misk\xc3\xa4yt\xc3\xa4nn\xc3\xb6t ja merkint\xc3\xa4tavat juontavat juurensa jo T. H. Morganin ajalta. Tarkkaan s\xc3\xa4\xc3\xa4nnelty geneettinen nomenklatuuri helpottaa huomattavasti tutkimuksen tekemist\xc3\xa4, sill\xc3\xa4 se mahdollistaa erilaisten banaanik\xc3\xa4rp\xc3\xa4skantojen yksiselitteisen kuvaamisen._NEWLINE_Banaanik\xc3\xa4rp\xc3\xa4sgenetiikassa geenien nimet ovat yleens\xc3\xa4 johdettu geenin ensimm\xc3\xa4isen havaitun mutantin fenotyypist\xc3\xa4. Esimerkiksi white-geenin ensimm\xc3\xa4isen\xc3\xa4 kuvattu mutanttialleeli muuttaa k\xc3\xa4rp\xc3\xa4sen silm\xc3\xa4t valkoisiksi. Jokaisen geenin normaali- eli villimuotoa merkit\xc3\xa4\xc3\xa4n plus-merkill\xc3\xa4 (+) Geenien nimet merkit\xc3\xa4\xc3\xa4n aina kursivoituna. Nimi alkaa pienell\xc3\xa4 alkukirjaimella, jos em. ensimm\xc3\xa4inen tunnettu mutantti on ollut resessiivinen ja isolla, jos se on ollut dominoiva. Jokaisesta geenist\xc3\xa4 voidaan k\xc3\xa4ytt\xc3\xa4\xc3\xa4 my\xc3\xb6s sen 1\xe2\x80\x933 -kirjaimista lyhennett\xc3\xa4 (esimerkiksi white = w; hedgehog = hh tai decapentaplegic = dpp). Geenien tuottamista proteiineista k\xc3\xa4ytet\xc3\xa4\xc3\xa4n samoja nimi\xc3\xa4, mutta ne kirjoitetaan aina isolla eik\xc3\xa4 niit\xc3\xa4 kursivoida (esimerkiksi White, W; Hedgehog, HH tai Decapentaplegic, DPP). Jos geenist\xc3\xa4 tunnetaan useita mutanttialleeleja, ne merkit\xc3\xa4\xc3\xa4n yleens\xc3\xa4 yl\xc3\xa4indeksill\xc3\xa4. (esimerkiksi w\xe1\xb5\x83, w\xca\xb7) Samoin villialleelin merkint\xc3\xa4\xc3\xa4 voidaan tarkentaa yl\xc3\xa4indeksill\xc3\xa4 (esimerkiksi w\xe2\x81\xba, hh\xe2\x81\xba tai dpp\xe2\x81\xba).T\xc3\xa4m\xc3\xa4n lis\xc3\xa4ksi on olemassa lukuisia muita k\xc3\xa4yt\xc3\xa4nt\xc3\xb6j\xc3\xa4, jotka mahdollistavat niin monimutkaisten risteytysten kuin my\xc3\xb6s runsaasti geeni- ja kromosomimutaatioita sis\xc3\xa4lt\xc3\xa4vien kantojen yksiselitteisen kuvaamisen. _NEWLINE_Toisinaan jotkut geeneille annetuista nimist\xc3\xa4 voivat olla varsin erikoisia. Useiden v\xc3\xa4it\xc3\xb6skirjatutkijoiden ja jopa edistyneempienkin banaanik\xc3\xa4rp\xc3\xa4stieteilij\xc3\xb6iden pyrkimyksen\xc3\xa4 on nimitt\xc3\xa4in ollut jo Morganin ajoista l\xc3\xa4htien keksi\xc3\xa4 kuvaamilleen uusille geeneille mahdollisimman "hauska", mutta samalla kuitenkin kuvaava nimi. T\xc3\xa4m\xc3\xa4n pitk\xc3\xa4n tradition tulosta ovat muun muassa shavenbaby-mutantti, jonka toukat ovat karvattomia ja he-is-not-interested-geeni, joka vaikuttaa koiraiden kosiok\xc3\xa4ytt\xc3\xa4ytymiseen.\n_START_SECTION_\nPyydyst\xc3\xa4minen\n_START_PARAGRAPH_\nKoska banaanik\xc3\xa4rp\xc3\xa4sten elintavat saavat ne viihtym\xc3\xa4\xc3\xa4n erinomaisesti my\xc3\xb6s ihmisasumuksissa, niiden m\xc3\xa4\xc3\xa4r\xc3\xa4 kodeissa voi joskus kasvaa h\xc3\xa4iritsev\xc3\xa4ksi. Asuntoihin sis\xc3\xa4lle tunkeutuvia k\xc3\xa4rp\xc3\xa4si\xc3\xa4 pyydystet\xc3\xa4\xc3\xa4n rakentamalla tappava k\xc3\xa4rp\xc3\xa4sansa esimerkiksi suppilosta, jonka pohjalla on sy\xc3\xb6ttin\xc3\xa4 pieni m\xc3\xa4\xc3\xa4r\xc3\xa4 jotakin k\xc3\xa4ynytt\xc3\xa4 nestett\xc3\xa4. Sy\xc3\xb6tti voi olla esimerkiksi olutta, v\xc3\xa4kiviinaetikkaa tai punaviini\xc3\xa4, joka voi olla etikoitunuttakin. Pyydykseen joutuneet k\xc3\xa4rp\xc3\xa4set eiv\xc3\xa4t p\xc3\xa4\xc3\xa4se suppilosta pois ja hukkuvat sinne. Sy\xc3\xb6ttinesteen joukkoon voi lis\xc3\xa4t\xc3\xa4 my\xc3\xb6s astianpesuainetta. Se alentaa nesteen pintaj\xc3\xa4nnityst\xc3\xa4 ja edesauttaa siten k\xc3\xa4rp\xc3\xa4sten hukkumista.\n_START_SECTION_\nK\xc3\xa4ytt\xc3\xb6 lemmikkiel\xc3\xa4inten ravintona\n_START_PARAGRAPH_\nLuonnosta tai kotoa eri tavoin pyydystettyj\xc3\xa4 tai lemmikkikaupasta ostettuja banaanik\xc3\xa4rp\xc3\xa4si\xc3\xa4 k\xc3\xa4ytet\xc3\xa4\xc3\xa4n my\xc3\xb6s esimerkiksi lemmikkisammakoiden ja akvaariokalojen ruokana. Esimerkiksi veden pinnasta ravintonsa hankkiville labyrinttikaloille banaanik\xc3\xa4rp\xc3\xa4set ovat suositeltua ravintoa. Ruokintaan k\xc3\xa4ytet\xc3\xa4\xc3\xa4n useimmiten kaupan olevia siivett\xc3\xb6mi\xc3\xa4 mutanttik\xc3\xa4rp\xc3\xa4skantoja, sill\xc3\xa4 ne eiv\xc3\xa4t voi karata lent\xc3\xa4m\xc3\xa4ll\xc3\xa4 pois terraariosta tai akvaariosta. Banaanik\xc3\xa4rp\xc3\xa4si\xc3\xa4 voidaan kasvattaa my\xc3\xb6s kotona. Kasvatus onnistuu parhaiten erlenmeyer-pullon kaltaisessa lasiastiassa, johon on valettu hiivaa ja fruktoosisokeria sis\xc3\xa4lt\xc3\xa4v\xc3\xa4\xc3\xa4 agaroosi- ja mannaryynihyytel\xc3\xb6\xc3\xa4.'